จับมือสร้างห้องเรียนอาชีวะในโรงเรียน สพฐ.
นายณรงค์ แผ้วพลสง เลขาธิการคณะกรรมการการอาชีวศึกษา (กอศ.) เปิดเผยว่า นายณัฏฐพล ทีปสุวรรณ รมว.ศึกษาธิการ ได้มอบนโยบายให้สำนักงานคณะกรรมการการศึกษาขั้นพื้นฐาน (สพฐ.) และสำนักงานคณะกรรมการการอาชีวศึกษา (สอศ.) ไปร่วมกันคิดถึงรูปแบบในการเพิ่มผู้เรียนสายอาชีพว่าจะมีแนวทางใดบ้าง ซึ่งล่าสุดทั้ง สพฐ.และ สอศ.ได้มีการ ประชุมร่วมกันและมีข้อสรุปว่า จะมีการเปิดห้องเรียนอาชีวศึกษาขึ้นในโรงเรียนสังกัด สพฐ.ทั่วประเทศ โดยจะเป็นการจัดการเรียนการสอนสายอาชีพตั้งแต่ระดับชั้นมัธยมศึกษาปีที่ 1-3 สำหรับหลักสูตรการเรียนการสอนนั้นจะเป็นหลักสูตรด้านวิชาชีพ เช่น หลักสูตรโลโบติกส์ ตามสิ่งที่ตัวเองชอบ เป็นต้น ซึ่งตนคิดว่าเด็กจะสนใจเรียนวิชาชีพมากขึ้น โดยขณะนี้กำลังวางแผนดำเนินการปรับปรุงหลักสูตรอยู่ คาดว่าจะคิกออฟได้ในภาคเรียนที่ 1/2563 นี้เลขาธิการ กอศ.กล่าวต่อไปว่า หลักสูตรการเรียนการสอนจะเป็นหลักสูตรที่ได้รับความนิยม และเป็นความต้องการของตลาดแรงงาน เมื่อเด็กสำเร็จการศึกษาแล้วจะมีทักษะวิชาชีพที่สามารถก้าวไปเป็นเจ้าของสถานประกอบการเองหรือมีงานทำตามสาขาวิชาชีพเหล่านั้นที่ตัวเองเรียนมา หรือเด็กอาจจะอยากเรียนเพิ่มเติมต่อในระดับประกาศนียบัตรวิชาชีพได้ ซึ่งจะเป็นวิธีการหนึ่งในการเพิ่มผู้เรียนสายอาชีพเช่นเดียวกัน ทั้งนี้ การดำเนินโครงการเปิดห้องเรียนอาชีวศึกษาในโรงเรียนของ สพฐ.ในครั้งนี้ เชื่อว่าจะช่วยตอบโจทย์การพัฒนาประเทศ เนื่องจากประเทศไทยยังขาดแคลนช่างเทคนิคและช่างเทคโนโลยี อีกทั้งเด็กที่เรียนจบแล้วจะมีงานทำอย่างแน่นอน.
นายณัฏฐพล ทีปสุวรรณ รมว.ศึกษาธิการ ได้มอบนโยบายให้สำนักงานคณะกรรมการการศึกษาขั้นพื้นฐาน (สพฐ.) และสำนักงานคณะกรรมการการอาชีวศึกษา (สอศ.) ไปร่วมกันคิดถึงรูปแบบในการเพิ่มผู้เรียนสายอาชีพ
อาชีวศึกษา,โรงเรียนสังกัด สพฐ.,ห้องเรียนอาชีวศึกษา,หลักสูตรการเรียนการสอน,ทักษะวิชาชีพ,ห้องเรียนอาชีวศึกษาในโรงเรียนของ สพฐ.,ข่าววันนี้,การศึกษา